Tampereen kaupungin tulot ja menot 2013

Aineisto sisältää Tampereen kaupungin vuoden 2013 tilinpäätöksen, talousarvion ja vuosisuunnitelman tuloslaskelman. Tiedot sisältävät sekä peruskaupungin että liikelaitosten ja rahastojen sisäiset ja ulkoiset tulot ja menot. Tampereen kaupungin toiminta on organisoitu tilaaja-tuottaja­mallin mukaan, mistä syystä tietoihin sisältyy merkittävä määrä kaupungin sisäisiä liiketapahtumia. Nämä tapahtumat voidaan erotella ulkoisista liiketapahtumista aineistoon sisältyvällä kumppaniyhtiökoodilla.

## Poiminnan käsitteet:

### Yritys

Kaupunkiorganisaation ylin seurantataso kaupunkitason jälkeen. Yritys vastaa pääsääntöisesti organisaatiorakenteessa tasoa, jolta laaditaan erillistilinpäätökset ja laskennalliset eriytykset tilinpäätöksissä. Samoin kaupungin sisäiset liiketapahtumat tehdään ko. yritysten välillä, vrt. kumppaniyhtiö jäljempänä. Tampereen kaupungin toiminta on organisoitu tilaaja-tuottaja-mallin mukaan, mistä syystä tilinpäätös- ja talousarvioaineistot sisältävät runsaasti kaupungin sisäisiä liiketapahtumia. Samasta syystä johtuvana poikkeuksena organisaatiorakenteessa yritys 1110 Päätöksenteko ja konserniohjaus sisältää Konsernihallinnon ja tilaaja-tuottaja–mallin mukaiset tilaajan ydinprosessit, joissa palveluiden pääasiallinen hankinta tapahtuu.

### Tulosyksikkö

Kaupungin organisaatiorakenteen alin seurantataso, jolle kirjanpitotapahtumia tehdään. Tulosyksiköt on kiinnitetty tulosyksikköhierarkiaan.

### TY hierarkia järj

Kaupunkiorganisaatio rakentuu kaupungin toiminnanohjausjärjestelmässä tulosyksiköittäin hierarkiana. Ed. mainitut tulosyksiköt eivät ole numeerisessa järjestyksessä hierarkiassa. TY hierarkia järj –muuttujan avulla tulosyksiköt on järjestetty kaupungin virallisen tulosyksikköhierarkian mukaiseen järjestykseen.

### TY hierarkia taso 1-7

Tulosyksikköhierarkia kuvaa organisaatiorakennetta. TY-hierarkiataso 2 kertoo pääsääntöisesti mistä tuotantoalueesta tai liikelaitoksesta (esim. Erikoissairaanhoito tai Tampereen Ateria Liikelaitos) on kyse. Seuraavat tasot kuvaavat kunkin liikelaitoksen tm. sisäistä rakennetta.

### PK hierarkia taso 2-7

Ryhmittelee pääkirjatilit hierarkiana tuloslaskelman rakenteen mukaisiin välisumma-, tulo- ja menoeriin.

### Pääkirjatili

Liiketapahtumat kirjataan aiheen mukaan eri kirjanpitotileille. Esim. kirjan osto kirjataan tuloslaskelman Aineet, tarvikkeet ja tavarat –tiliryhmässä olevalle Kirjallisuuden ostot tilille (461200). Tampereen tililuettelo ja tilien kirjausohje on liitteenä ja kertoo tarkemmin tilien sisällöstä.

### Kumppaniyhtiö

Osoittaa liiketapahtuman vastapuolen: myyjän kirjanpidossa kumppaniyhtiö kertoo kenelle tavara/palvelu on myyty, ostajan kirjanpidossa koodi kertoo keneltä tavara/palvelu on ostettu. Kaupungin eri yksiköiden välisissä liiketapahtumissa käytetään numerolla yksi (1) alkavia kumppaneita. Muita koodeja käytetään erilaisia tilastointeja varten ja kaupungin konserniin kuuluvien yhteisöjen välisissä liiketapahtumissa. Liitteenä lista käytössä olevista koodeista. Talousarvioissa ja vuosisuunnitelmissa käytetään pääsääntöisesti vain kaupungin sisäisiä kumppaneita (1-alkuisia).

### TP 2013

Vuoden 2013 tilinpäätöksen tiedot, €

### TA 2013

Kaupunginvaltuuston 19.11.2012 hyväksymä alkuperäinen talousarvio, €

### VS 2013

Vuosisuunnitelma 31.12.2013 (TA2013+muutokset), € 


## Esittelymateriaalit
[Tampereen kaupungin talousdata-avaukset - esitys - Speakerdeck](http://speakerdeck.com/opendatatre/tampereen-kaupungin-talousdata-avaukset-jaakko-korkala)

[Open Data TRE meetup 3: Talousdata - Youtube](https://www.youtube.com/watch?v=1kWa5X55UaU)


Tags: Julkinen talous, Kunnallistalous, Menot, Talousarvio, Tilinpäätös
Organization: Tampere